**The Interbeing er nyt navn til metalfesten When Copenhell Freezes Over i VEGA**
*Det danske tech metal band, The Interbeing, præsenteres nu som femte band på plakaten til metal-eventen When Copenhell Freezes Over i VEGA lørdag den 2. februar. Endnu flere navne er på vej.*

Når VEGA, Copenhell og Music Export Denmark lørdag den 2. februar sætter ekstra fokus på den danske metalscene, er [The Interbeing](http://www.theinterbeing.com/) det femte navn på listen over aftenens fremadstormende danske metalbands.

The Interbeing er en metal-kvintet med vokalisten Dara Toibin i front. Bandets første demo sikrede dem en nominering om Årets Talent ved Danish Metal Awards 2008, og de gjorde deres navn kendt på metalscenen, da de samme år vandt prisen for Bedste Metalnavn til Underground Music Awards.

**Hårdt metal-line up og mere på vej**
Bandet slutter sig til [When Copenhell Freezes Overs](http://vega.dk/arrangementer/when-copenhell-freezes-over-9965.html) stærke line up, der allerede består af [Scarred by Beauty](http://www.myspace.com/scarredbybeauty), [Helhorse](http://www.helhorse.dk/), [Vanir](http://www.myspace.com/VanirDenmark) og [By the Patient](http://www.myspace.com/bythepatientdk). Derudover vil der i den nærmeste fremtid blive offentliggjort flere navne endnu til eventen.

When Copenhell Freezes Over er et arrangement med en international profil, der skal  hjælpe nye danske metal-acts ud over grænserne. Her sættes der fokus på den danske metalscene med debatter og koncerter, og et stærkt panel af agenter, journalister og managers fra ledende agenturer, labels og metalmedier fra hele Europa vil være til stede.

**The Interbeing - Tung metal og mørk elektronik**
I 2011 udgav The Interbeing deres debutalbum *Edge of the Obscure*, som er produceret og mixet af Jacob Hansen (Volbeat, Mercenary, Hatesphere). Her kombinerer bandet den tunge lyd af skandinavisk metal med en dyster elektronisk atmosfære. Bandets inspirationskilder går lige fra Meshuggahs synkoperede riffs til de melodiske aspekter hos Soilwork og de mørke, elektroniske lydlandskaber, man kan finde hos navne som Massive Attack og Amon Tobin.

Gaffa gav debuten 5 stjerner og skrev: “*Med debutalbummet*Edge of the Obscure *placerer københavnske The Interbeing sig absolut som et af de mest interessante danske metalbands pt. På albummet formår de på en gang at hamre deres helt egen lyd fast i et herhjemme ganske befærdet farvand, hvor bands som Raunchy og Mnemic også bevæger sig, og samtidig at levere ti sange af høj standard.*“

**Fakta om koncerten:**

VEGA, Live Nation og Music Export Denmark præsenterer
When Copenhell Freezes Over
Lørdag den 2. februar kl. 17.
VEGA, Enghavevej 40, 1674 Kbh. V
100 kr. + gebyr
Forsalg via [VEGAs hjemmeside](http://network.mynewsdesk.com/wf/click?upn=Wh4OEJeKb6X07ZTYwv4X9UF8E9Fi9ueykQhGl3dbqRs-3D_HDA1FYo-2FIvgeeHMZfBP5G4h6iBayUoQtpq6KvCWlb-2BLleOlLniqaLmGzN5LXcqewpWtt762W4at2ZTLaRhBrTnh6mhZ68LYBCthZ8ny4AiqNM4HJG2yM5G9qWcH0YBXgNBsBxwXlZ741AseVwnnHXN6DOGC1H2NzsbJHf3w7kp1x7LVhdfV4sQ6IPX5lcY9tezmxgdSsm3ehHdVJyenxG5j9LmdZS-2BUdyUPg1UXZGjA-3D" \t "_blank), Billetnet og på posthuset.
Læs mere om arrangementet på <http://vega.dk/arrangementer/when-copenhell-freezes-over-9965.html>.